Somepäivitys juonsi juurensa turhautumisesta, uutisoi SVT.

Sosiaalisessa mediassa mielipiteenilmaisua rajoittavat monet lait. JUKKA VUOKOLA / AL

Korkealla poliisiorganisaatiossa toimivaa ruotsalaispoliisia epäillään rikoksesta, koska hän kirjoitti sosiaaliseen mediaan Ruotsin maahanmuuttopolitiikasta mainiten tiettyjä ihmisryhmiä sekä julkaisten epäiltyjen etunimiä, kertoi Ruotsin yleisradioyhtiö SVT.

Epäilty poliisi kertoi perjantai-iltaisessa sosiaalisen median päivityksessään turhautumisestaan työhönsä ja Ruotsin maahanmuuttopolitiikkaan.

Päivityksessään hän nimesi ihmisryhmiä, joiden arvioi tekevän suhteessa enemmän tietynlaisia rikoksia kuin kantaruotsalaisten. Lisäksi hän on maininnut rikoksista epäiltyjä etunimiltä.

- Olen niin helkkarin väsynyt. Tämä päivitys ei sisällä poliittisesti korrektia tekstiä. Minä siitä vähät välitän, hän aloitti viimeperjantaisen päivityksensä.

- Olen toiminut poliisina 47 vuotta ja pääsen kohta eläkkeelle. Kirjoitan nyt ja joka viikko yksityiskohtaisesti siitä, mikä minua poliisitutkijana vaivaa, hän lupasi päivityksessään.

Hän jatkaa päivitystään kertomalla lukuisien epäiltyjen nimiä. Epäiltyjen nimet kalskahtavat ulkomaalaisilta. Poliisi valittaa, että monet tutkinnassa olevat valehtelevat alkuperästään.

Ei omasta mielestään rasisti

Poliisi kieltää, että hänen päivityksensä olisi rasismia, vaan hän omasta mielestään tuo vain esille suuren yhteiskunnallisen ongelman.

Miehen somekirjoittelu on tuotu esiin poliisille.

- Päivittäjäpoliisi on nyt ilmoitettu sisäisesti useille osastoille tutkintaa varten. Tutkimme, onko jotain vialla, onko hän rikkonut lakia toiminnallaan ja onko tällainen toiminta sopusoinnussa hänen tehtäviensä kanssa, kertoi Anders Sjöberg Örebron poliisista.